**Canada-eventyret**

Det hele startede, da jeg i 2012 mødte Travel 2 Farm til Agromek. Der gik det for alvor op for mig, hvilket potentiale der var for at få sig en kæmpe oplevelse ude i den store verden. Derefter kom der gang i de store overvejelser og undersøgelser af de forskellige muligheder, som Travel 2 Farm havde af udlandsophold. På daværende tidspunkt gik jeg på mit tredje og sidste år af min HHX uddannelse, og så derfor på mulighederne for at komme afsted derefter. Valget faldt på Canada, da beskrivelserne passede meget godt til, hvad jeg forventede af sådan et ophold, samtidig med at det passede godt for mig, at man er afsted fra april til november.

Jeg er født og opvokset på en gård, og har lige siden jeg var helt lille været meget interesseret i landbruget. Så et udlandsophold vakte stor interesse hos mig, da det ville være en mulighed for at finde ud af, hvordan der drives landbrug på en anden måde, end vi gør i Danmark.

Kort tid efter at jeg havde sendt min ansøgning afsted, fik jeg tilbudt en placering på en økologisk planteavlsgård på godt 1.000 hektar, som jeg selvfølgelig takkede ja til.

Nu har jeg allerede været i Canada i en måned, og tiden er lige fra dag 1 bare fløjet afsted. Min rejse hertil gik helt uden problemer, og jeg blev hentet af min nuværende chef og hans datter i lufthavnen. Derefter var der en køretur på et par timer, hvor der var god mulighed for at se den kolde natur og få snakket lidt om alt muligt. Det var lidt mærkeligt, at alt nu skulle foregå på engelsk, men det var nemt at vænne sig til. Efter vi ankom til farmen, der ligger 20 min kørsel fra en lille by med 300 indbyggere, og en lille snak med resten af familien, var det tid til en god nats søvn til at forebygge jetlagget. Jeg har mit eget værelse i huset med familien lige ved siden af stuen, så jeg bliver også behandlet som en del af familien.

Der var knald på lige fra start! Da jeg stod op fredag formiddag, den første formiddag i Canada, havde familien besluttet sig for at vi skulle til USA i weekenden. Gården ligger kun en halv times kørsel fra grænsen, og de er ofte dernede, hvis de skal købe noget specielt, da tingene som regel er billigere i USA.  
Søndag går familien i kirke, og jeg har været med stort set alle søndage. Gudstjenesten varer en times tid, og har været ret interessant at prøve. Det er noget anderledes end i Danmark, det er mere uformelt og derfor nemmere at holde interessen. Efter gudstjenesten er der fælles frokost i kælderen for alle, som har lyst.

Da den nye uge begyndte, kom jeg i gang med at arbejde. Det var ikke ligefrem varmt vejr til at starte med, men når det bare ikke blæste alt for meget, var det fint nok at arbejde i. Der lå stadig noget sne rundt omkring i starten, og vejret bød på minus 10-20 grader om natten, og svingende fra minus 5-15 grader om dagen. Det første stykke tid gik med en masse forskellige småopgaver og er også gået med at bygge et nyt kontor til IRE, som er organisationen, der står for at sende trainees som mig ud i landbruget i Canada. Det er min værtsfamilies garage, som vi ombygger til et kontor, og det er snart meget tæt på at stå færdigt.

Vi skal snart i gang med at have efterset stubharverne og såmaskinen, da det forventes, at vi skal i gang med harve første gang sidst i april, og da det er en økologisk planteavlsgård, skal arealerne harves to-tre gange inden det er klar til at blive sået, så vi kan dræbe så meget ukrudt som muligt.

Når jeg ikke arbejder, er der mange andre ting at give sig til, så jeg keder mig slet ikke herovre. En gang om ugen er jeg med til indendørs fodbold, så jeg får også rørt mig lidt. Derudover har der været aftener med kortspil, skuespil og andre sociale aktiviteter. Et par ture på de lokale barer er det også blevet til med et par andre trainees. Alle de mennesker jeg har mødt indtil nu, har været de flinkeste personer. De er alle sammen glade for at snakke, og snakken kan løbe omkring mange forskellige emner.

For tre dage siden såede jeg 40 hektar med hamp, og derefter såede min chef 50 hektar med gul sennep, imens jeg samlede sten på disse marker. Hvis alting går efter planen, og vejret ikke kommer til at drille os for meget, så er det meningen at vi skal have sået hvede i den kommende uge. Vi skal ligeledes have sået en blanding af hvede og hør, da man håber på, at det vil blive nemmere at arbejde med, da hør alene godt kan volde lidt problemer.

De helt store ukrudtsarter, som vi døjer med på disse jorder, er først og fremmest flyvehavre, der i nogle områder kan blive så kraftig, at den kvæler afgrøden. Ligeledes kan vild sennep også til tider være en stor plage heromkring, og derfor er det vigtigt, at vi kommer over markerne med stubharven mindst to gange.

Det er ikke så nemt for økologerne herovre at få tilført kvælstof til markerne. Hvis de fx ville modtage gylle fra en konventionel landmand, skal dette først komposteres, og dertil vil der også være en stor transport, da der ikke bare lige ligger en svinegård rundt om hjørnet som i Danmark. Derfor er den eneste måde, som min chef får tilført kvælstof til markerne ved, at han på nogle af markerne sår lucerne eller kløver.

Denne gård har været drevet økologisk i knap 20 år, men min chef, Foster, mener ikke at jorden bliver ved med at være god til økologisk planteavl, den er simpelthen ved at være for udsultet. Han regner med, at han stopper med at drive landbrug inden for de næste 5-8 år, og det mener han også er et passende tidspunkt for, hvornår jorden ikke længere kan mere uden gødning og kemikalier. Det er ellers lige for tiden et godt tidspunkt at drive økologisk landbrug rent prismæssigt, i og med at de fleste landmænd, der dyrker økologisk planteavl er ved at have den alder, hvor de begynder at gå på pension, så udbuddet af økologiske produkter falder og priserne stiger. Der er stort set ikke nogen unge landmænd, der har lyst til at overtage et økologisk planteavlsbrug, og derfor bliver der færre og færre økologiske landmænd herovre.

Der er tit noget at se til rent socialt, ofte er der gæster på besøg hos familien og ind imellem er vi også på besøg andre steder. Deres naboer er også meget flinke, og en af dem er jeg til hyggefodbold med hver tirsdag aften, og han inviterer mig ind imellem med ud at spille kort.

I dette område hvor jeg bor, er der mange andre trainees, der er i Canada på samme vilkår som mig, så der har indtil nu været stor mulighed for at få nye bekendtskaber fra forskellige nationaliteter. På en af nabogårdene et kvarters tid væk er der en tysk trainee på samme alder som mig, som jeg tit mødes med, og vi mødes indimellem på den lokale bar til en øl og lidt at spise.

**Jeg har på ingen måde fortrudt at jeg er kommet herover, og vil til hver en tid anbefale andre med interessen at gøre det samme som mig, da jeg er sikker på at det hele vil blive en helt fantastisk oplevelse, der aldrig vil blive glemt.**

Juni måned gik også med at påbegynde et nyt projekt på huset. Der er blevet lavet en tilbygning, som er delt i to. Den ene er en udvidelse af stuen, og det andet bliver til et solrum til diverse ting. Inden jeg tog afsted på ferie, nåede vi at få gravet ud til den nye bygning, lagt grus ud, så vi var i rigtig højde inden betonen kunne komme, hvorefter vi kunne bore huller i 3,5 meters dybde og fylde dem med beton, så bygningen har godt fat og ikke flytter sig. I den ene del lagde vi gulvarme ud, og efter vi fik lagt stål i også, var vi klar til at støbe gulvet. Dagen inden jeg tog på ferie, fik vi brækket en lille del af den gamle stue ned, så de havde noget at arbejde videre på, mens jeg var på ferie.

I de sidste tre uger af juni, var jeg ikke den eneste trainee på gården. Samuel fra Schweiz har været her de sidste 5 uger, og er næsten lige taget herfra. Han havde ikke noget erfaring fra landbrug, men ville ud for at prøve noget anderledes. Så det var meget sjovt at have en arbejdskammerat, og det lykkedes mig også at få lært ham at køre traktor, hvilket jo heller ikke er så svært.

Min fritid har rigtig mange ting at byde på. En nabo og jeg forsøger en gang om ugen at spille en baseballkamp med andre trainees, og hvem der nu lige har lyst. En af weekenderne havde vi en trainee-fest, hvor vi var godt 50 trainee samlet til en masse sjov. Så der har ikke været mange dage, hvor der ikke er sket en eller anden form for sjov, hvilket bare har været med til at gøre det hele en endnu bedre oplevelse.

Vi var tre danskere der besluttede os for at holde sommerferie sammen herovre. Vi kørte afsted med en lille plan om, hvor vi gerne ville hen, og derefter planlagde vi bare en dag ad gangen, alt efter hvor langt vi kom.

Det blev til en sommerferie med rigtig mange ting at se, en helt fantastisk natur, som Canada har at tilbyde. Vi startede vores tur i Calgary til festival, hvorefter vi bevægede os nordvest op igennem Rocky Mountains op til Jasper, derefter over på vestkysten til Vancouver og en lille sejltur til Vancouver Island. På vores vej til at få arbejdet os igennem alle disse kilometer, gjorde vi stop hver gang vi fandt noget spændende at se, opleve eller prøve. Derfor har vi oplevet mange store vandfald, søer som vi både oplevede fra båd og kano, gletsjers, som vi blev kørt op på og flere vandreture i bjergene. På vejen fandt vi også et sted, hvor vi kunne komme på river rafting, dagen efter en tur i faldskærm fra 3 km. højde, bungee jump fra 50 m. og ATV-tur i bjergene.

På vores tre ugers ferie fik vi set en lille smule af det vestlige Canada, men der var meget mere at se, hvis man havde endnu mere tid.  
De tre ugers ferie har ændret en del på omgivelserne herhjemme, da vejret har været så godt, at der er kommet godt gang i afgrøderne. Hampen står helt fantastisk, og Foster siger også, at det er hans bedste afgrøde i år. Generelt står de fleste af afgrøderne rigtig godt. Det er dog ikke alle markerne der er helt rene, hvedemarkerne er gerne fyldt med vild sennep eller flyvehavre, og flere steder er det begge ukrudtsarter der præger landskabet.

**At rejse ud på den her måde, synes jeg er en helt fantastisk måde at komme til at nyt land. En kombination af arbejde og tre ugers sommerferie giver dig en rigtig god mulighed for at lære en masse nye mennesker at kende, opleve hvordan de driver landbrug i et andet land. Samtidig kan sommerferien give dig en fantastisk oplevelse i en natur, som vi ikke lige kender i Danmark.**

Midt i oktober fik vi den sidste del af høsten i hus. Dette var dog noget senere en normalt, da det har været et lidt mere udfordrende år for stort set alle planteavlere herovre. Vi kom noget senere i gang med høsten end normalt, og derefter var det ikke alle dage, hvor vejret samarbejdede med os.   
Vi startede med at høste rugen, som vi kom i gang med sidst i august, som er det seneste denne familie nogensinde har prøvet at komme i gang. Kornet var næsten klar tidligere, men så blev vi ramt af nogle dage med regnvejr, og det nåede ikke rigtig at tørre nok op til at det var klart. Dette resulterede også i at faldtallene var helt i bund, så det kan kun bruges til foder.

Vores blanding af hvede og hør havde vi skårlagt, og var derfor relativt nemt at høste, men udbyttet var noget skuffende, så det er ikke et eksperiment min chef vil prøve igen. Det så ud til at ukrudtet fik for stor magt og dermed holdte hørren tilbage.   
Resten af vores afgrøde var hvede, og vi valgte at skårlægge en del af det, og give det en lille uges tid at tørre i. Grunden til dette var, at vi havde sået lucerne og kløver i markerne som udlæg til næste år, og denne havde fået godt fat, så det var lidt for meget grønt materiale at få igennem tærskeren.   
Efterfølgende fik vi mere regn, så hamphøsten blev rykket yderligere. Men selve høsten af hampen gik ikke særligt stærkt. Ofte var vi nødt til at stoppe, fordi strået havde viklet sig omkring diverse steder. Især i indføringen viklede det sig omkring, og hver morgen rykkede vi strå fra rotoren og snitteren. Men stille og roligt fik vi høstet de 40 hektar, med et udbytte på godt 1 ton per hektar, så det var alt besværet værd, da det er et højt udbytte for økologisk hamp, og prisen er i særdeleshed høj.   
Af andre udbytter lå rugen på godt to tons og hveden knap to tons i gennemsnit pr hektar, ikke imponerende højt men tilfredsstillende. Senneppen lå på godt et tons, hvilket var et rigtig godt udbytte.

Efter høst og da tærskerne var rengjorte og sat til side fik vi harvet alt sortbrakken og det stubjord, som ikke havde udlæg i sig, så markerne er klar til næste år.   
Den sidste arbejdstid er gået med og kommer til at gå med den nye tilbygning, hvor vi er i gang med at få lagt beklædning på siderne, så denne også er klar til vinteren.

Fritid har der også været tid til. Vi har et par gange været nede i USA, mest for afslapning og shopping, og ellers mødtes med andre unge en gang imellem for en snak over en øl.

Her på gården har der i løbet af høsten været to andre hjælpere ud over mig, så der har aldrig været kedeligt.

Men nu er min tid i Canada ved at være gået, og jeg er ved at være klar til at tage hjem til Danmark igen. Det er en kæmpe bagage jeg tager med mig hjem herfra. Alle de fantastiske minder jeg har herovre fra, og alle de fantastiske nye mennesker jeg har mødt.

Når jeg kigger tilbage på de sidste syv måneder og tænker på alle de oplevelser jeg har fra herfra, er jeg virkelig glad for at jeg valgte at tage af sted.  
**Og jeg kan ikke anbefale det nok til andre, tag af sted mens I kan, kom ud at oplev verden - jeg vil aldrig fortryde at jeg gjorde det!**

Med Venlig Hilsen   
Mads Gravesen Jensen